SVFK

Design talk │ Danmarks nye designer
2019-04-29 00:00 - 23:59 (Europe/Copenhagen)
På TV leder man efter ‘Danmarks næste klassiker’, men hvem er egentlig Danmarks nye designer? Hvordan ser den nye designfaglighed ud, og er det overhoved relevant at spørge efter design med den gamle ’klassiker’-terminologi for øje? De spørgsmål stiller vi en række både nyuddannede og garvede designaktører mandag den 29. april ved en design talk på Statens Værksteder for Kunst.
April 2019
De nye designere, som udklækkes fra Danmarks forskellige designuddannelser, har i dag vidt forskellige profiler og tilgange til det at designe. Nogle sigter efter at blive stjerner på den designhimmel, hvor koryfæerne fra den moderne designalder sidder. Andre uddanner sig med ambitioner om at lede designprocesser i fremtiden, søge løsninger på verdens store udfordringer eller skabe bro mellem design og nye teknologier.
Der er mange bud på og også forventninger til, hvad de nye designere skal kunne, og på Statens Værksteder for Kunst vil vi gerne både nuancere opfattelsen af, hvad en designer er i dag, men også diskutere hvor designfagligheden er på vej – og heribandt hvordan den klassiske forståelse af design, som vi som kulturinstitution repræsenterer og rummer, skal opfattes i dag.
Til at diskutere dette har vi inviteret en række spændende aktører, som fra hver deres stol har gode indsigter og perspektiver på spørgsmålene. Mathilde Serup, som er programansvarlig for KADK’s nye uddannelsessamarbejde med CBS, Strategisk design og entreprenørskab, Christian Holmsted-Olsen, som er udstillings- og samlingschef på Designmuseum Danmark, og Jens Martin Skibsted, som er designer og medlem af tænketanken Designrådet.
Men inden de tre kaster sig ud i en paneldebat om emnet, vil tre nyuddannede designere holde et kort oplæg om dem selv og deres tilgang til design. Møbeldesigner Aske Foersom, som i dag arbejder på en tegnestue, tekstildesigner og væver Tanja Kirst, som arbejder kunstnerisk og visionært med at væve i bæredygtigt hamp, samtidig med at hun er showroom manager for tekstilvirksomheden Kvadrat. Og interaktionsdesigner Andreas Refsgaard, uddannet fra CIID, som med en kreativ og ‘machine learning’-tilgang til det digitale sprog designer ukonventionelle interaktive designs.
Aftenens talk vil blive modereret af Frederik Hardvendel, direktør for Statens Værksteder for Kunst.

Arrangementet finder sted mandag den 29. april kl. 17-19. Den sidste halve time bruger vi som sædvanlig på et glas vin og netværksnak.
Det er gratis at deltage, men husk at tilmelde dig på tilmelding@svfk.dk

Kostumer og balletperformance på Statens Værksteder for Kunst
2019-05-02 00:00 - 23:59
Draperinger, empireagtige snit og kjortler. Smukke fresker, guldbelagte lofter og ornamenterede dekorationer. Tekstil- og kostumedesigner Tatiana Andersen Camre er med inspiration i den italienske renæssance i færd med at skabe farverige klæder til en performance med dansere fra Den Kongelige Ballet. Under Danish Design Festival, torsdag den 2. maj, kan du få en lille forsmag på SVK.
Antikken, renæssancen, barokken. Historien vækkes ofte til live i tekstildesigner Tatiana Andersen Camres beklædning. Og det samme gælder i hendes aktuelle projekt, som hun lige nu arbejder med på Statens Værksteder for Kunst: kostumer til performances i Den Kgl. Afstøbningssamling.
Den Kgl. Afstøbningssamling, som rummer over 2000 gipsskulpturer, opstillet i Vestindisk Pakhus ved Toldboden, holder kun åbent for offentligheden få gange om året. Og det er en skam, mener Tatiana Andersen Camre. For hende er der et stort potentiale i de smukke, gamle afstøbninger, hvoraf nogle af dem går helt tilbage til 1700-tallet. De er dramatiske, teatralske og overvældende. Og så repræsenterer de verdens- og danmarkshistorien, fra det mytologiske Rom til Christian IV og barokken.
Derfor håber hun at være med til at genoplive samlingen, eller vores opmærksomhed på den, ved at fremvise moderne ballet blandt skulpturerne og tilsætte både musik og lys.
En lille forsmag
Projektet skal hun udarbejde sammen med en koreograf og dansere fra Den Kongelige Ballet. Tatiana Andersen Camre gik selv på den kongelige balletskole som barn, og siden hun blev uddannet i Fashion Print fra Central Saint Martins i London, er hun vendt tilbage til teatret og balletten adskillige gange, både som kostumedesigner, men også som idékvinden bag flere performances i det offentlige rum, blandt andet på Thorvaldsens Museum og Davids Samling.
Du kan få en smagsprøve på hendes aktuelle projekt og indblik i kostumernes tilblivelse, når SVK inviterer indenfor under Danish Design Festival, hvor nuværende og tidligere dansere fra Den Kongelige Ballet vil optræde med en koreografi, skabt sammen med tidligere solodanser og koreograf Susanne Grinder. Det er torsdag den 2. maj kl. 17.30.

Langt fra minimalismen
Kostumerne skaber Tatiana med den analoge teknik, serigrafi, også kaldet silketryk eller rammetryk. Og inspirationen til farver og mønstre har hun endnu engang fundet i historien, helt specifikt i den italienske renæssance og barok, som hun har udforsket både på rejser og i bøger, i arkitektur og i billedkunst.
Overdådighed er et kodeord i projektet; et kodeord Tatiana ofte arbejder med, for hun er langt fra en minimalist, siger hun. Faktisk ræsonnerer den skandinaviske tradition for ’less is more’ og få, jordnære farver ikke rigtig hos hende. Måske fordi hun uddannede sig i udlandet på en skole, hvor kun fantasien rådede, og hvor ’virkeligheden’ var noget, man ikke forholdt sig til.
Til gengæld forholder hun sig indgående til, hvordan kostumerne er at bevæge sig i for balletdanserne. Og hvordan forskellige stoflige kvaliteter kan understøtte koreografien og den overordnede historie, som skal fortælles. Tynd chiffon virker for eksempel helt drømmeagtig, når den er i bevægelse, hvorimod velour eller jersey er tung og tyngende.
Om det er chiffon, silke, crepe de chine eller noget helt fjerde, balletdanserne kommer til at optræde i, må du vente at se.
Arrangementet er gratis, men kræver tilmelding. Først-til-mølle.
Tilmeld dig via tilmelding@svfk.dk.

Studio talk │Molly Haslund
2019-05-24 00:00 - 23:59
Molly Haslund arbejder lige nu på Statens Værksteder for Kunst for at forberede en stor soloudstilling til Overgaden. Med både performative, skulpturelle og digitale værker vil hun udfolde og udfordre vores kropslighed og vores måde at være sociale på. Du har nu muligheden for at få indblik i Haslunds igangværende arbejdsproces, når vi under Art Week Cph, inviterer indenfor i atelieret til en personlig fremvisning.
Hun arbejder næsten altid med at bryde normerne. Eksperimenterende, underspillet og humoristisk. Molly Haslund, billed- og performancekunstner uddannet fra Glasgow School of Art og Det Kgl. Kunstakademi i København, er interesseret i at undersøge vores måde at være på, når vi f.eks. er sociale, private og færdes i det offentlige rum.
I sin kommende soloudstilling, som åbner 14. juni på Overgaden – Institut for Samtidskunst, vil Molly Haslund vise nye værker, hvor hun har eksperimenteret videre med at undersøge, hvordan vi skaber identitet og sociale hierarkier, og hvordan vi kan ændre på dem ved at påvirke ’koreografien’. Koreografien forstået som de ritualer, det sociale design eller den måde vores fysiske omgivelser er indrettet og iscenesat på.
Med klovnenæse og vedbend
Værkerne er Molly Haslund lige nu i færd med at skabe på Statens Værksteder for Kunst, og de antager mange forskellige former: performative, skulpturelle og digitale i form af foto, video og Virtual Reality.
Fælles for værkerne er dog, at de alle tager udgangspunkt i genkendelige, og for Molly Haslund, lokale og personlige motiver. En klovnenæse er ikke rød, men udformet i guld, og den kan ikke kun sidde på næsen, men også på fingeren som en ring. Og vedbend, det dér klatrende og krybende stedsegrønne efeu vi kender fra husmurene, er i Haslunds univers krøbet indenfor og kravler som hverdagsgenstande på vægge og gulv i den hvide kunstinstitution.
Under Art Week Cph åbner vi dørene til Haslunds atelier på SVK til en snak om hendes kunstneriske ståsted og arbejdsmetode.
Arrangementet finder sted fredag d. 24. maj kl. 15.30 og er gratis!
> Molly Haslund på Statens Værksteder for Kunst
> Molly Haslunds hjemmeside
————————————————————————————-
Udstillingen på Overgaden er støttet af:
15. Juni Fonden
Beckett-Fonden
Aage og Johanne Louis-Hansens Fond
Statens Kunstfond
Fotograf: Matilde Haaning

Open Studio v. Jan Danebod og Peter Olsen // Se kunsten blive skabt!
2019-06-21 00:00 - 23:59
PROVISORISK LANDSKAB er titlen på Jan Danebod og Peter Olsens kommende udstilling på Kunsthal NORD. De to billedkunstnere er for tiden installeret i Statens Værksteders største atelier, Turboladen, hvor de med rå materialer som stål, beton, træ, mineraluld, grus og asfalt forbereder sig på at transformere Kunsthal NORD til en midlertidig byggeplads.

Juni 2019
Objekter, der er under konstruktion, objekter der er færdige, rekonstrueret og redefineret. Objekter der er destrueret, afskrevet for sin oprindelige værdi og dermed tilskrevet en ny. Det er, hvad du møder, når du træder ind i Jan og Peters arbejdsrum på Statens Værksteder for Kunst.
I forbindelse med Kunsthal NORDs ti års jubilæum er de to billedkunstnere inviteret til at skabe deres hidtil største soloudstilling som én stor readymade.
Udstillingen, Provisorisk landskab, i og uden for Kunsthal Nord er en installatation af imiterede observationer fra en uprætentiøs billedverden, som vores kroppe bevæger sig igennem eller forbi til hverdag. Arbejdet omhandler idéen om ”byggepladsen” som den opstår og forsvinder igen. Et midlertidigt mellemrum i de fleste byer og i den infrastruktur, der forbinder dem. Den form for byggeplads kroppen er tvunget ud i at forholde sig til, forcere, gå uden om, give sig hen til eller give op over for.
Provisorisk landskab er en stedspecifik totalinstallation, der med forskellige skulpturelle og installatoriske greb forgrener sig i kunsthallens fulde udstillingsareal samt flere greb udenfor selve institutionen.
Fredag d. 21. juni kl. 15.00 inviteres du indenfor i Turboladen til et eksklusivt indblik i en kolossal og kompleks arbejdsproces.
Der er fri entré, men tilmelding er nødvendig. Skriv til tilmelding@svfk.dk
Om kunstnerne
Jan Danebod og Peter Olsen er uddannet fra Det Jyske Kunstakademi (2006 og 2011). De er begge kendt for, både hver for sig og sammen, at intervenere stedspecifikt og kontekstuelt i offentlige og semi-offentlige rum ved at eksponere det mærkelige, anderledes og glemte.
> Peter Olsens hjemmeside
> Jan Danebod på SVK

Studio Talk | Cristina Gallizioli og Marco Ferrari
2019-06-28 00:00 - 23:59
Når vi tænker på arkitektur, tænker vi ofte i bymasse, men det, vi i virkeligheden oplever, er overflader, der omkranser os som en kulisse for det rum, vi bevæger os i. Flader, der definerer en volumen. Hvis vi tænker arkitektur som flader, bliver arkitekturen lettere og tyndere som stof eller papir. Vi kan stadig tænke volumen, men uden tyngde.

Juni 2019
Det er tematikken for de to italienske arkitekter, Cristina Gallizioli og Marco Ferrari, som for øjeblikket arbejder på at skabe det, de kalder for ”blød arkitektur”. De har en intention om at revolutionere byggebranchen med ny tekstil arkitektur og eksperimenterer derfor med at udskifte hårde overflader med slidstærke tekstiler i det midlertidige atelier på Gammel Dok.
Et stigende befolkningstal og dermed større behov for boliger udfordrer de traditionelle byggeformer. ”Hvis murene ikke var ligeså tykke, så ville rummene være større. Hvis husene var lettere, ville vi spilde færre ressourcer på at bygge dem. I så fald ville rum være mere mobile, og hurtige konstant foranderlige materialer ville give en mere holistisk oplevelse” fortæller Cristina og Marco, alt imens de afprøver forskellige materialer og udforsker, hvorledes man via et materiale kan skabe varme, blødhed og oplevelsen af mere plads.
Fredag d. 28. juni kl 15.00 har du muligheden for at besøge Cristina og Marco på Statens Værksteder for Kunst og opleve materialernes egenskaber på egen krop. De to vil fortælle om deres arbejde og deres processuelle fremgangsmåde ud fra de erfaringer, de har gjort sig gennem de seneste måneder.
Talken vil være på engelsk. Der er fri entré og en lille snack.
Projektet er støttet at Statens Kunstfond.

English: Soft Architecture
The two Italian Architects, Cristina Gallizioli and Marco Ferrari, propose to investigate the conditions of possibility of a soft architecture, in which walls and slabs are replaced by 2d tensile surfaces. Increasing population and housing demands are challenging traditional building techniques: if walls weren’t that thick, rooms would be larger; if houses were lighter, less natural resources would be wasted. Space becomes mobile, fast, ever-changing, material becomes a holistic experience: the revolution of a textile architecture for an increasingly connected world.
If you think about architecture you think about mass, while what we happen to experience in real life are just surfaces surrounding the space where we move, boundaries defining air volumes. What if we concentrate on boundaries, instead of mass? If architecture becomes lighter and thinner as fabric or paper we can still experience volume, without heaviness.
This is the thematical approach for the two Architects, who at the moment are tied up in one of the big studios at the Danish Art Workshops. Their work is based on investigation and material testing with fabric on metal frames, leading to the creation of a series of spatial ideas’ models. The idea is that Architecture as clothing with cities wearing their boundaries is able to provide warmer feelings, increased softness and maximizing space.
Studio Talk on Friday the 28th at 3pm – visit their studio to experience the current state of their ongoing exploration.
The talk will be in English. There is a free entrance and a little snack.
The project is supported by the Danish Arts Foundation.

Open Studio // Amanda Betz
2019-09-11 00:00 - 23:59
Inspireret af den japanske have arbejder arkitekt, Amanda Betz, med papirets konstruktive egenskaber og fremkalder en abstraktion til de danske landskaber. Hun skærer, strækker og folder papiret i en kombination af maskinens og håndens kraft for at fremkalde lys- og skyggeeffekter i faste, rytmiske mønstre.

August 2019
I den japanske have kan en sandflade fremkalde erindringen om havet og en gruppe dramatiske klipper antyde et vandfald. Ligeledes kan papiret i sin materialitet antyde naturen, og skæringen i arket kan fremkalde en erindring om høst.
Amanda Betz skaber på Statens Værksteder for Kunst en række værker, der tager udgangspunkt i de danske marker som et meditativt rum. Intentionen er at opnå den ro, man får ved at se en mark i fuldt flor eller et givent landskabs rytme og horisont. Ved at se på markens og kornets anatomi former hun sit eget sprog, og gennem papiret arbejder hun sig ind i akset og horisonten.
Amanda udfordrer skæreplotteren og papirets potentiale til det ypperste. Som mejetærskeren skærer plotteren rytmisk gennem papirarket. Med hånden samles afgrøderne, som komponeres, oplimes og udstrækkes henover et lærred. Således frembringes 3-dimensionelle subtile poetiske konstruktioner i Amandas værker. Processen begynder typisk med klassiske blyantskitser, papir som hun folder, skærer og printer. Hun ynder at maksimere materialets og maskinens potentiale for at opnå nye eksperimenterende former.
Vil du høre Amanda selv fortælle om sit arbejde med papiret og måske både se og røre ved hendes poetiske landskabskonstruktioner, skal du kigge op på 4. sal på Statens Værksteder onsdag d. 11. september kl. 16.30.
Amanda vil desuden ved denne særlige lejlighed præsentere forfatter, Peder Frederik Jensen, som hun for nyligt har indgået et samarbejde med. Peder læser op af tekster han har skrevet specielt til Amandas værker.

Vi serverer et glas vin, og du er velkommen til at stille spørgsmål. Arrangementet er gratis, du skal blot sende en mail til tilmelding@svfk.dk, så vi ved, at du kommer.
Om Amanda Betz
Uddannet arkitekt og arbejder i spændingsfeltet mellem kunst, design og arkitektur. Papiret har altid været hendes foretrukne medie, og med det eksperimenterer hun i spændet mellem 2 og 3 dimensioner.
Amanda Betz har opnået både national og international anerkendelse for sin evne til at fange en stor kompleksitet i et simpelt objekt. Hendes arbejder reflekterer fragmenter af arkitektur og en unik eksperimenterende tilgang til mønstre og geometriske konstruktioner.
www.amandabetz.com
Om Peder Frederik Jensen
Bådebygger og digter. Peders baggrund som håndværker har givet ham en unik tilgang til forfatterfaget. Mødet mellem skibets og papirets linjer har banet vejen for et forfatterskab, der altid har mødet med et andet menneskes liv og vilkår som primær faktor.

Studio talk // Kadija de Paula & Chico Togni
2019-10-02 00:00 - 23:59
Kunstnerduoen Kadija de Paula & Chico Togni fra henholdsvis Canada og Brasilien bevæger sig på grænsen mellem kunst, event og community-arbejde. De forsøger herigennem at sætte spørgsmålstegn ved måden, det moderne menneske forbruger, samler og spilder ressourcer på.
Sept. 2019
Den 2. oktober kl. 15.00 afholder vi på Statens Værksteder for Kunst et event med Kadija og Chico, hvor de fortæller om deres arbejde på tværs af landegrænser i mødet mellem food performance, kunst og sociale interventioner.
De to er for øjeblikket artists in residence på Malt Air i Ebeltoft, men kommer en uge til København for at se Statens Værksteder for Kunst og blive introduceret til den københavnske kunstscene.
Kadija og Chicos kunstneriske praksis er baseret på idéer omkring modvækst, det man kalder degrowth-bevægelsen. Deres kunst kombinerer mad, tekst og skulptur, som tilsammen forenes i sociale events, der foregår blandt scenografiske elementer. Scenografi og skulpturer er bygget af fundne og gratis materialer, da alt hvad de foretager sig er centreret omkring mindre spild og bedre forbrug af ressourcer. Mere præcist hvordan de arbejder, vil de fortælle om ved denne særlige lejlighed på Statens Værksteder for Kunst.
Arrangementet er gratis, men kræver tilmelding. Send en mail til tilmelding@svfk.dk.
Om Malt Air
Statens Værksteder for Kunst driver Malt Air i samarbejde med Kunsthal Aarhus og Maltfabrikken. Malt Air er støttet af Statens Kunstfond og tilbyder ophold til to kunstnere eller kunstnerduoer ad gangen i en periode af fire måneders varighed. Til det første års program er der udvalgt hele seks kunstnere heriblandt Kadija og Chico.
Læs mere om Malt Air og de første udvalgte kunstnere her
–
English
On Oct. 2. at 3pm the artistic duo Chico Togni & Kadija de Paula (Brazil/Canada) will talk about their work and their partnership at The Danish Art Workshops.
The duo creates situations and happenings that question the value of resources and social practices. They combine food, text and sculpture to make events and social experiences. Their happenings take place in structures and functional objects build with found resources and materials.
Interested in degrowth as a political and economic movement, Kadija and Chico explore habits and processes of consumption, disposal, recycle, and social assistance to make self-organizing and alternative economical experiments, that challenge the way we consume, accumulate, exchange, share, and waste an abundant surplus of resources.
Kadija de Paula & Chico Togni have been working together since 2016 and are currently part of Denmark’s new artist residence, MALT AIR in Ebeltoft, where they will stay until December 2019.
If you wish to participate in their studio talk, please email tilmelding@svfk.dk.
There is a free entrance and a glass of wine.

Åbent hus og performance på Kulturnatten
2019-10-11 00:00 - 23:59
Kulturnat på Statens Værksteder for Kunst, Plan 0-3
Fredag den 11. oktober 2019 kl. 18-22

I år har vi en del performances på programmet, så her skal du spidse øren. I løbet af aftenen på Kulturnatten præsenterer vi forskellige performances på bestemte tidspunkter et bestemt sted i huset. Performancebegrebet kan dække over mange ting, men det involverer altid en eller anden form for optræden. Vi præsenterer et bredt udsnit fra kvindeligt lydlandskab, til “queer”-performance, skulpturer, der performer i rum og en levende cyborg. Alle performances foregår i Formeriet på plan 1. Du kan orientere dig i programmet herunder.
Åbent hus
Gammel Dok Pakhus vil på denne aften summe af liv og kunstnere, der udstiller eller arbejder intenst med deres projekter.
Alle med kulturpas er velkomne til at kigge indenfor og få en snak med kunstnerne om deres arbejdsprocesser og valg af teknikker og materialer. Alt det, man normalt ikke ser, når først værkerne er placeret på museer og udstillingssteder i ind- og udland.
De medvirkende kunstnere er:
Nicholas Grafia
Maya Peitersen
Kristian Sverdrup
Ragnhild May
Jens Settergren
Jane Jin Kaisen
Dorte Østergaard Jakobsen
Jens Brink
Anne Haaning
Marie Munk
Lin Spaabæk
Henrik B Andersen
Emil Salto
Hilda Nilsson
Performanceprogram
Kl. 18.30: Kristian Sverdrup aka Dr. Helmet og Emil Helbro aka Hellbridge, Cyborg. varighed 10 min.
Kl. 19.00: Maya Peitersen, Spillet III. varighed ca. 30 min.
Kl. 19.45: Nicholas Grafia og Mikolaj Sobczak, Parasite Eve (II), varighed ca. 30 min.
Kl. 20.30: Kristian Sverdrup aka Dr. Helmet og Emil Helbro aka Hellbridge, Cyborg. varighed 10 min.
Kl. 20.50: Maya Peitersen, Spillet III. varighed ca. 30 min.
Kl. 21.30: Nicholas Grafia og Mikolaj Sobczak, Parasite Eve (II), varighed ca. 30 min.
Kulturnatten på Statens Værksteder for Kunst er støttet af Kvadrat.

Art talk | Håndværket i kunsten
2019-10-23 00:00 - 23:59
Materialitet, autenticitet, krop, bevægelse, fordybelse, koncentration og fokus. Gedigent håndværk kan mange ting, men hvilken rolle spiller det for kunsten og det kunstneriske output?

Sept. 2019
”Håndværket er en af menneskehedens ældste metoder til at erkende og forme vores verden. Gennem udvikling af redskaber og deres brug og kendskab til materialernes egenskaber er skabt en viden og et sprog, der kan beskrive og udvikle nye måder at se og forstå verden på.” Wittgenstein, Tractatus 4.01
For mange samtidskunstnere gælder det stadig, at den kunstneriske arbejdsproces er helt afhængig af hændernes arbejde med materialet, af muligheden for at formgive og skabe i hænderne. Både som en erkendelsesproces og som en bestræbelse på at få kontrol over det udtryk, der er arbejdets mål. Håndværket er vigtigt, men ikke i betydningen svendebreve og sølvmedaljer, men som en adgang til at kunne undersøge, udforske, erkende og skabe med hænder og hoved. At arbejde med det selv giver samtidig en frihed fra at være afhængig af ’rigtige’ håndværker.
For andre er den kunstneriske proces løsrevet fra kroppens medvirken, og tanken – eller konceptet – er værkets start og slut. Produktionen af værket er en uundgåelig omvej. Kunstneren selv behøver ikke være den der skærer, ridser, ælter eller trykker resultatet frem. Det kan for den sags skyld videregives til dygtige håndværkere og teknikere.
Håndværkets rolle
Blandt billedkunstnere kan der være stor forskel på, hvilken rolle håndværket spiller. Som erkendelsesform og som udtryk og arbejdsform. Der er gennem de sidste 30-40 år sket et skifte i opfattelsen af håndværkets betydning for den kunstneriske udførelse eller det at bedrive kunst, som nu kan være fuldstændig afskåret fra hånden og udelukkende eksistere ved tankens eller konceptets kraft. Forskning og vidensproduktion er discipliner, der har vundet indpas på de kunstneriske uddannelser og taget plads side om side med de håndværksbaserede fag. Men er den vægtning ligestillet på uddannelserne og i den udøvendes bevidsthed, og skal den være det?
Den snak kunne vi godt tænke os at dykke ned i på Statens Værksteder for Kunst
d. 23. oktober 2019 kl. 16.30.
Vi har inviteret flere fagpersoner, der har en viden om og en holdning til håndværkets betydning for det kunstneriske output, henholdsvis Henrik Broch-Lips: Kunsthistoriker, journalist, foredragsholder, underviser, kurator, Maria Kjær Themsen: Freelance kurator og kunstkritiker, Rose Eken: Billedkunstner og Bjørn Poulsen: Billedkunstner.
Fri entré!
Tilmeld dig og deltag i debatten ved at sende en mail til tilmelding@svfk.dk

Open Studio: Anne Haaning
2019-11-13 00:00 - 23:59
I Turboladen arbejder billedkunstner, Anne Haaning, på delelementer til en udstilling i Den Frie Udstillingsbygning med titlen, Half Hidden. Haanings arbejde kredser omkring, hvordan historien om kryolitminer og minearbejde påvirker den kollektive bevidsthed i Grønland og Danmark.

Nov. 2019

På en rejse til en forladt kryolitmine i Ivittuut, Grønland blev Anne Haaning konfronteret med et enormt tomrum som et evigt spejl. Tomrummet i Ivittuut handler ikke bare om den kryolit, der nu mangler, men også om et tab af sprog, historie og identitet som konsekvens af kolonitiden – tre ting, der også er på spil i vor tids globale, digitalt koloniserede virkelighed. Interessant nok har kryolit været en vigtig komponent i den teknologiske udvikling, som har banet vejen for vor tids allestedsnærværende digitale univers.

I sit arbejde fokuserer Haaning på særlige former for usynlige strukturer, som går igen i “mining” og “data-mining”. Stilladsstrukturer f.eks. bliver, trods deres umiddelbare synlighed, på en måde usynlige, fordi de bliver en del af landskabet, ligesom kabler og datacentre. Det, som i stedet bliver synligt, er et immaterielt univers skabt vha. materielle konstruktioner.

På Statens Værksteder eksperimenterer Haaning skulpturelt med forskellige former for aftryk af en “usynlig” struktur. Desuden en større trækonstruktion, der vil være i dialog med en 2-skærms videoinstallation.

Onsdag d. 13. november 2019 kl 15.30 åbner vi dørene til Turboladen på Wilders Plads, så man kan få et sneek peak i Haanings arbejdsproces i det store atelier. Der er fri entré, men tilmelding er nødvendig. Tilmeld dig via tilmelding@svfk.dk

> Anne Haanings hjemmeside

Flettekursus / konservering
2019-12-02 00:00 - 2019-12-03 23:59

KKS julefrokost
2019-12-07 00:00 - 23:59

Open Studio | Lærke Valum
2019-12-10 00:00 - 23:59 | Statens Værksteder for Kunst, Strandgade 27B, København K, 1401, Danmark
Kulturelt er kroppen det ‘tegn’, verden aflæser os gennem. Køn, etnicitet og klasse er direkte afkodelige, hvilket gør os sårbare og skrøbelige i mødet med os selv og andre. For tekstilkunstner, Lærke Valum, er beklædning en forlængelse af kroppens tegn, og hun udfordrer og kommenterer med sit design på egen, andres og modeverdenens forhold til kroppen og samfundets idealer.

Nov. 2019

Lærke Valums kunstneriske praksis er centreret omkring en gentagende undersøgelse af kroppen, rummet og kropslighed. Hun vil have os til at vende blikket indad, og uden at moralisere forsøger hun at skubbe til grænserne for modens placering i kunstfeltet, da hun mener, at den alt for længe har stået på sidelinjen. På Statens Værksteder for Kunst forbereder hun en soloudstilling med titlen, Some Body, hvilket indebærer skulpturer og relieffer til en abstrakt beklædningskollektion.

Med en baggrund i modebranchen kan Lærke uden videre afdække kroppen, udfordre den, sætte spørgsmålstegn ved den og kontekstualisere den. Med sine skulpturelle og fotografiske værker skubber hun elementer fra modeverdenen over i det kunstfelt, hun mener, den står på siden af. Hermed illustrerer hun, hvordan mode også kan rykke grænser og være selvkritisk.

I samtale med kurator Henriette Noermark fortæller Lærke om sin tilgang til krop, mode og kunst, når hun åbner dørene til sit atelier tirsdag d. 10. december 2019 kl. 16:30.

Alle er velkomne – det kræver blot en kort mail med tilkendegivelse af din deltagelse til tilmelding@svfk.dk

Om Lærke ValumGennem skulpturelle studier af kroppens former udfordrer modedesigner, Lærke Marie Valum, sine materialer, sit håndværk og sit faglige ophav. Hendes praksis er sammensat af to parallelle spor, der kobler beklædning med eksperimenterende kunst i form af skulpturer og relieffer. Fælles for Lærkes værker er, at de bevæger sig i periferien af de gængse genrer – de er hverken 100% kunst eller mode, men placerer sig i gråzonen derimellem.

> Lærke Valums hjemmeside

> Lærke Valum på Instagram

Om Henriette NoermarkFreelance skribent og uafhængig kurator. Beskæftiger sig med collectible design og skulptur og har udstillet på Fredercia Furniture, Galleri Christoffer Egelund, Patrick Parrish Gallery, CHART, A. Petersen og Les Gens Heureux m.fl. Har kurateret Heartland Temporary på Heartland Festival.

> Henriette Noermark på Instagram

Foto: Kia Harteselius

Kalligrafi Workshop
2019-12-10 00:00 - 23:59

CIID Graduation
2019-12-14 00:00 - 23:59

Bruger / Kari Guddal
2019-12-18 00:00 - 2020-01-02 23:59

Kursus i visuel historiefortælling 1
2020-02-24 00:00 - 23:59

2-dages kursus i visuel historiefortælling
2020-02-24 00:00 - 2020-02-27 23:59 | Statens Værksteder for Kunst, Strandgade 27B, København K, 1401, Danmark
KursusbeskrivelseDette kursus vil udvikle dit visuelle narrativ og give dig idéer, inspiration og direkte implementérbare værktøjer, når du skal formidle din praksis i billeder.

At skabe en autentisk, let fordøjelig og visuelt sammenhængende fortælling om din kunst og din proces kan være med til at skabe opmærksomhed omkring dit virke og din tilstedeværelse på kunst- og designscenen. Men hvordan formidles dette på de sociale medier? Og hvordan øger du interessen for din kunst?

Vær til stede onlinePå kurset vil du få en dybere forståelse for, hvad det vil sige at være til stede online. Du vil få en indsigt i, hvordan Instagram kan benyttes som markedsføringsplatform, og hvordan du, ved at åbne op og dele ud af din proces, kan opnå en langt større tilslutning til og forståelse af din kunst.

På workshoppen vil du blive introduceret til fotoredigering ved brug af apps, som hurtigt og effektivt, kan gøre det nemmere for dig at omsætte billeder til brug på sociale medier. En let hands-on workshop- og styling øvelse skal være med til at højne din forståelse for, hvordan du kan iscenesætte og skabe visuelt interessant indhold.

Ved kursets afslutning har du:

Værktøjer til visuelt at fortælle om din kunst og din proces på sociale medier, hjemmeside og andre digitale platforme.En bred forståelse for brugen og virkningen af sociale medier, samt hvordan man er til stede online.Basale færdigheder i fotoredigering ved brug af apps.En ramme omkring dit eget visuelle narrativ.

Om underviserenAnne-Sophie Rosenvinge er fotograf og influencer og arbejder med visuel kommunikation og formidling, både i eget regi og på vegne af designvirksomheder. Hun portrætterer processer, produkter og livsstil med sine følgere på diverse digitale platforme igennem visuel historiefortælling.

www.asrosenvinge.comwww.instagram.com/asrosenvinge

Ansøgning og målgruppeKurset henvender sig til professionelle udøvere inden for de æstetiske fag, som har brug for en mere sammenhængende visuel fortælling omkring egen praksis. Målet er at give dig modet til visuelt at fortælle om din praksis – ikke blot dit slutprodukt – men at dele hele din proces med offentligheden. Derved vil du opleve, hvordan denne kommunikationsform gør det muligt at være mere i øjenhøjde med dit publikum og potentielle kunder. Det vil i sidste ende gøre dig til en mere succesfuld kunstner / kunsthåndværker / designer.

Send dit CV og en kort beskrivelse af din interesse i og forventninger til kurset i en samlet mail til kursus@svfk.dk senest søndag d. 2. februar 2020.

FaktaKurset er bygget op over 2 dage med nogle dages interval. På den måde får du muligheden for at gå hjem og arbejde med de værktøjer, vi har udviklet sammen første dag og dermed have mere konstruktiv viden og spørgsmål med, som vi kan udfolde på andendagen.

Kurset består af 2 x 6 timer + muligheden for en skype- eller telefonsamtale, der samler op inden for en måned efter kurset.

Påregn en smule hjemmearbejde under workshoppen og ca. 1 times forberedelse inden. Deltagerne medbringer eget kamera eller smartphone.

Kursusprisen er inklusiv materialer og en lille forfriskning. Du skal selv medbringe frokost. Er du medlem af BKF, kan du få 25% rabat. Tilbuddet gælder for de første 20 tilmeldte på alle vores 2020 kurser.

Har du spørgsmål til kurset, ansøgningsproceduren eller andet, så send en mail til kommunikationsansvarlige Rebekka Lewin: rebekka@svfk.dk

Vi forbeholder os retten til at aflyse kurset, hvis der ikke er nok tilmeldinger.

Kursus i visuel historiefortælling 2
2020-02-27 00:00 - 23:59

Open Studio: Johan Buskov Romme
2020-02-28 15:00 - 17:00
Billedkunstner, Johan Buskov Romme, er fascineret af jord som æstetisk fænomen. Med en researchbaseret tilgang til det materiale, der ligger til grund for menneskets eksistens, betragter han en materiel tilstand, der på en og samme tid bærer spor af fortiden og vidner om fremtiden.

Feb. 2020
Til sit ophold på Statens Værksteder har Johan indsamlet jord med stedspecifik oprindelse for at skabe repræsentative vidnesbyrd om Danmarks jord anno 2020. Jorden testes i SVFKs konserveringsværksted som et videnskabeligt forarbejde til en serie større kunstværker.
“Jord som materiale har divergerende egenskaber. Set fra én vinkel har vi en materiel tilstand, hvori ting forgår og bliver til. Et vendepunkt hvori livets byggesten skabes. Samtidig har vi en uvurderlig og uforudsigelig masse af skidt og ragelse, som nutidens mennesker helst ikke beskæftiger sig med” forklarer Johan, og det er netop denne “masse” han koncentrerer sin research omkring.
Fredag d. 28. februar kl 15:00 åbner Johan sit værksted til et eksklusivt indblik i og en dialog omkring sit kunstneriske forskningsprojekt. Kom og bliv inspireret til at anskue jord på nye måder og bliv klogere på et materiale, vi alle tror, vi kender.
Det er gratis at deltage, men tilmelding kræves. Send en mail til tilmelding@svfk.dk.
Om kunstneren
Johan Buskov Romme er uddannet billedkunstner fra Kunstakademiet i Hamborg og fra Sandberg Institute i Amsterdam: MFA, ‘Materialisation in Art and Design’.
Johans arbejde er centreret omkring menneskets ressourcer i den interpersonelle relation og i forhold til det omgivende miljø. Hans værker forholder sig til det sanselige og elementære ved brug af virkemidler som mikro / makro-skala, der kan forstærke oplevelsen af rum og geografiske dimensioner.

4-dages kursus i fotografisk dokumentation af kunst
2020-03-09 00:00 - 2020-03-12 23:59 | Statens Værksteder for Kunst, Strandgade 27B, København K, 1401, Danmark
KursusbeskrivelseKurset har til formål at give billedkunstnere på tværs af medier en styrket evne til at dokumentere egne værker og udstillinger. Det vil ydermere give dem ny viden og kundskaber inden for fototeknik og billedbehandling, som vil kunne bruges i mange henseender.

Med afsæt i deltagernes egen kunstpraksis gives en teoretisk og praktisk indføring i en bred vifte af de kundskaber og overvejelser, der omhandler dokumentation af kontemporære kunstværker. Der sættes fokus på, hvilke overvejelser man bør gøre sig forud for dokumentationen, det være sig allerede i produktionen af værket, under fotograferingen, i billedbehandling og sidst men ikke mindst i distribution og arkivering af det færdige materiale.

Ved brug af kursusdeltagernes medbragte værker etablerer vi en testudstilling, så vi kan se på dokumentation af rumlige scenarier. Vi diskuterer, hvordan forskellige medier kræver forskellige overvejelser og teknikker. Vi vil ydermere diskutere alternative dokumentationsmedier og se på, hvor de kan være mere brugbare end 2D repræsentation.

Ved kursets afslutning har du:

Nye, forbedrede egenskaber til at dokumentere egne værker og kunstnerisk proces. Bedre kendskab til kamerateknik og teoriBedre kendskab til programmerne Photoshop og Lightroom Mulighed for at forbedre tidligere dokumentationsfotos

Krav For at gøre kurset så vedkommende for den enkelte som muligt bedes alle tage et eller flere værker med fra egen praksis. Fokus vil primært være på at fotografere egne værker, men man må være indforstået med at ens medbragte værker også bliver dokumenteret af andre.

Da vi i softwaredelen vil arbejde med programmerne Lightroom og Photoshop, vil det kræve, at du har en computer med disse to programmer installeret (på engelsk) som du kan medbringe til kurset. Disse bliver udbudt af Adobe som “Creative Cloud Photography-plan” til 92,50 kr. inkl.moms/måned.

For at få størst muligt udbytte af kurset bedes du medbringe dit eget kamera med mulighed for manuel styring (af blænde, lukketid og iso og gerne udgang til flash) og et stativ til rådighed (kontakt evt. SVFK om muligheden for at låne disse).

Kurset består af 4 dages undervisning, vejledning, øvelser og en gennnemgang. Undervisning, øvelser og aktiviteter vil foregå i tidsrummet kl. 8:00-18:00. Visse dele af undervisningen vil kræve en smule hjemmearbejde.

Ansøgning og målgruppeKurset henvender sig til professionelle billedkunstnere, der ønsker at lære at dokumentere egne værker og udstillinger.

Send dit CV og en kort beskrivelse af din interesse i og forventninger til kurset i en samlet mail til kursus@svfk.dk senest søndag d. 16. februar 2020.

Om underviseren David Stjernholm er uddannet MFA fra Kunstakademiets Billedekunstskoler og har derudover en BAA fra Arkitektskolen i København. Han har i en årrække arbejdet som professionel fotograf med speciale i fotografering af kunst og udstillinger.

FaktaKursusprisen er inklusiv materialer og en lille forfriskning. Du skal selv medbringe frokost. Er du medlem af BKF, kan du få 25% rabat. Tilbuddet gælder for de første 20 tilmeldte på alle vores 2020 kurser.

Har du spørgsmål til kurset, ansøgningsproceduren eller andet, så send en mail til kommunikationsansvarlige Rebekka Lewin: rebekka@svfk.dk

Vi forbeholder os retten til at aflyse kurset, hvis der ikke er nok tilmeldinger.

Kursus i værkdokumentation
2020-03-09 00:00 - 2020-03-12 23:59

LydRum
2020-09-08 10:00 - 2020-11-17 17:00 | Statens Værksteder for Kunst, Strandgade 27B, København K, 1401, Danmark
LydRum henvender sig til professionelle billedkunstnere og komponister, der arbejder med lyd som en del af deres kunstneriske virke.

Formålet med LydRum er at danne et tværkunstnerisk forum, hvor deltagerne i et intensivt forløb mødes til gensidig sparring og udveksling af erfaring og ideer om arbejdet med lyd i kunstneriske processer.
Forummet vil arbejde med centrale faglige problemstillinger omkring omstændighederne for kunstnerisk arbejde med lyd. Der lægges op til en kollektiv refleksion over, hvordan vi i fremtiden kan skabe nye produktive og eksperimentelle rammer og netværk.
Dette vil ske med udgangspunkt i gæsteoplæg og dialoger med centrale danske og internationale aktører fra produktions- og udstillingssteder som; Inter Arts Center, Malmö, BEK i Bergen, ”Q-O2″ – Workspace for Experimental Music and Sound Art, Bruxelles, KØS Museum for Kunst i Det Offentlige Rum samt Struer Tracks / Sound Art Lab.
DATO: 8/9, 22/9, 27/10, 17/11 + ekskursion 6/10 eller 20/10, 2020
TID: Alle dage kl. 10.00 – 17.00
STED: Statens Værksteder for Kunst, Strandgade 21B, 1401 København K.
TILMELDINGSFRIST: 17. august 2020 (max. 10 deltagere). Tilmelding foretages via Billedkunstnernes Forbund på email: kmfp@bkf.dk. Ved tilmelding – send nogle linjer om din kunstneriske eller kompositoriske praksis og hvorfor, du er interesseret i at deltage.
PRIS: 1.500 kr. (Deltagere afholder selv udgift til frokost og entré på fælles ekskursion.)

Baggrund

Lydkunsten undersøges sjældent kollektivt som dialogisk arbejdsrum af kunstnere fra både musikkens og billedkunstens verden, trods der eksisterer mange scener og co-produktioner for eksperimenterende arbejde med lyd.
De kunstneriske videregående uddannelser har længe fokuseret på at skabe faglige udvekslinger og tværkunstneriske samarbejder mellem billedkunstnere og komponister. Men efter endt uddannelse er det ofte kun i konkrete produktionssammenhænge at komponister og billedkunstnere mødes.
LydRum vil være en mulighed for at møde kunstneriske sparringspartnere og dyrke det dialogiske arbejdsrum, som ikke altid er muligt at opretholde efter endt uddannelse.
Mødeform
Som deltager i LydRum engagerer du dig i et forløb af i alt fem møder, hvor din egen og andres praksis bliver diskuteret, og hvor en række temaer der vedrører omstændigheder for arbejdet med lyd bliver behandlet via oplæg fra gæster. Programmet indeholder:
Kollektive præsentationer:
I en eksperimenterende kritikform vil LydRum indeholde kollektive præsentationer med sparring / kritik og diskussion af værkmateriale der både kan være i proces og fra realiserede projekter.
Gæsteoplæg og tematiske diskussioner:
Forummet vil danne ramme for kollektiv faglig refleksion hvor der til hvert møde inviteres gæster som bidrager med oplæg inden for et af programmets tematiske fokuspunkter, såsom Realiteter for Lydbaseret Kunstnerisk Praksis – Produktionsforum, Tværkunstnerisk Praksis & Co-Produktion, Offentlighed & Kunstinstitution, Fremtidsscenarier for Produktion & Netværksforum.
Fælles ekskursion:
Som del af forløbet afholdes ekskursion på en udstilling, koncert, lydkunstbegivenhed eller lignende, der vil fungere som ”case study” for kollektiv refleksion og diskussion.
Involverede parter
Projektet tilrettelægges af Komponist / Kunstner Rune Søchting og Billedkunstner Elsebeth Jørgensen og realiseres i samarbejde med Billedkunstnernes Forbund og Dansk Komponistforening.
Deltagende i gæsteoplæg:

Inter Arts Center, Malmø: www.iac.lu.se
Q-O2 – Workspace for Experimental Music and Sound Art. Bruxelles: www.q-o2.be
KØS – Museum for Kunst i Det Offentlige Rum: www.koes.dk
Struer Tracks / Sound Art Lab: www.struertracks.dk
BEK – Bergen Senter for Elektronisk Kunst. Bergen: www.bek.no

Projektet støttes af:

Dansk Komponistforening: www.komponistforeningen.dk
Billedkunstnernes Forbund: www.bkf.dk
Statens Værksteder for Kunst: www.svfk.dk
SNYK – Genreorganisationen for ny, eksperimenterende musik og lydkunst: www.snyk.dk

Talk: Kunst i udsatte boligområder
2020-09-30 16:30 - 18:00 | Statens Værksteder for Kunst, Strandgade 27B, København K, 1401, Danmark
Flere kommuner rundt omkring i landet har fået øje på kunst og designs evne til at samle beboere på tværs af alder og kulturel baggrund. De har derfor inviteret udvalgte kunstnere og designere til at skabe projekter, der kan understøtte mangfoldighed, skabe nye møder og danne et kollektivt erfaringsgrundlag for beboere i udsatte boligområder.

På Statens Værksteder for Kunst inviterer vi til dialog og et glas vin med kunstnere og designere, der alle har medvirket i projekter i udsatte boligområder eller som på anden vis har erfaring med området via rådgivning og vejledning. Snakken vil lede til konkrete eksempler på, hvordan kunst- og designprocesser kan bruges som strategisk værktøj i en langsigtet byudvikling.

Med oplæg af:

Tekstildesigner Tina Ratzer om sit udsmykningsprojekt på Stengårdsvej i Esbjerg
Billedkunstner Karoline H Larsen om projektet Opdag din by – en kunststi i Værebro Park og Bagsværd
Billedkunstner Søren Taaning – ser på fænomenet mere overordnet og perspektiverer til lignende tiltag i udlandet

Arrangementet finder sted onsdag d. 30. september kl. 16:30 – 18:00 på Statens Værksteder for Kunst med Charlotte Bagger Brandt, kunstfaglig konsulent, kurator og direktør for Råderum, som moderator.
Efterfølgende serverer vi et glas vin, og der vil være mulighed for at møde oplægsholderne på tomandshånd.
Det er gratis at deltage, men husk at tilmelde dig på tilmelding@svfk.dk. Skriv “Kunst i udsatte boligområder” i emnefeltet.
Arrangementet live streames direkte via vores Facebookside

Tina Ratzer er uddannet på Designskolen Kolding, tekstil og væv. Tina er kendt for sine taktile, geometriske mønstre med en velafbalanceret farvekombination i sit produktdesign, der hurtigt bevæger sig over i mere komplekse kombinationer, når det gælder kunst- og udsmykningsopgaver. Hun bevæger sig ofte i grænselandet mellem kunstarterne.
> Se mere
Karoline H Larsen er uddannet fra det Kongelige Danske Kunstakademi i København. Siden 2005 har hun forholdt sig kunstnerisk til menneskers bevægelser og leg i det offentlige rum. Det er både voksne, ældre, unge og børns hverdag, som hun gennem sine borgerinvolverende kunstværker sætter i spil på nye måder. Selv kalder hun sin kunstpraksis for kreative handlinger, der skaber nye sociale infrastrukturer til at (gen)opdage, hvordan mennesker kan møde hinanden og byens rum.
> Se mere
Søren Taaning er uddannet ved Det Kongelige Danske Kunstakademi, 2001. Har gennem en lang årrække arbejdet med at skabe nye veje til mødet mellem kunst og publikum i det offentlige rum. Dette har medført en lang række formidlings- og udstillingsprojekter og har desuden resulteret i en række eksperimenter med den kollektive form over for den individuelle kunstnerfigur, senest med dannelsen af arbejdskollektivet Skovsnogen i samarbejde med billedkunstneren, René Schmidt.
> Se mere
Charlotte Bagger Brandt har siden 1999 kurateret, udviklet og organiseret samtidskunstudstillinger, seminarer og andre kunstprojekter i Danmark såvel som i udlandet. I 2008 tog hun initiativ til Råderum – mobilt kontor for samtidskunst, der producerer større udstillinger og projekter i såvel institutioner som i det offentlige rum. Råderums fokus er nye formater for udstilling og formidling. Hovedvirket er at skabe nye muligheder for samtidskunsten og at arbejde på tværs af institutioner og faggrænser. Råderums seneste projekter har netop fokus på det boligsociale, på fællesskaber og tilhørsforhold. Senest med projekterne Hjem – et kunstprojekt med fokus på borgerinddragelse i to almennyttige boligområder i Roskilde, Tusmørkvandring i Kokkedal med formidling af Eva Kochs nye værk: Skålen og Perlen og ungeprojektet, Samskabelse, fællesskaber og nye visuelle markører i byens rum i samarbejde med Fåborg-Midtfyn kommune, Assens kommune og Odense kommune.
> Se Mere
Top: “Collective Strings” af Karoline H. Larsen. Fotograf: Anton Donikov

Artist talk: Kunstnerisk forskning i nye lertyper
2020-10-05 16:30 - 18:00 | Statens Værksteder for Kunst, Strandgade 27B, København K, 1401, Danmark
Statens Værksteder for Kunst inviterer til foredrag med den dansk/norske keramiker, Katrine Køster Holst, som for nyligt har afsluttet sit doktorgradprojekt Mineraler og naturfenomener – kunstneriske uttrykk gjennom regelbasert forskning.
Katrines afsæt er baseret på en helt speciel oplevelse med naturen i Nord-Trøndelag, Kattmarka i Norge, hvor hun fik øjnene op for, at keramisk kunst kan udvikles gennem teknikker, der anvender naturens principper for formdannelse.
August ’20

NB! Arrangementet er aflyst grundet Covid-19. Vi arbejder på en ny dato, når forholdene stabiliserer sig.

Baggrund
I 2009 befandt Katrine sig på en jordskråning et øde sted i Norge. Et jordskred havde kort forinden rystet byen og området var blevet forladt. Kun husene, bilerne og leret var tilbage. Berøringen med den indtørrede ler, som dækkede området, affødte en kropslig reaktion, der gjorde hende utilpas og fremmedgjort overfor det materiale, hun kendte så godt. Mødet med jordskredet og den altødelæggende ler udløste en lang række spørgsmål om arbejdet med ler. Hvad vidste hun i grunden om det materiale, hun hidtil havde følt så stor fortrolighed med?

Katrines emotionelle tilknytning til leret og landskabet udgør et væsentligt holdepunkt i det kunstneriske research projekt, hun gennemførte i perioden 2014-2019 ved Kunsthøgskolen i Oslo, og som formelt blev afsluttet med en afhandling i juni 2019 og præsenteret på en udstilling i Kunstnernes Hus i Oslo.
Hør Katrine fortælle om sine oplevelser og nye opdagelser med ler som materiale d. 5. oktober 2020 kl. 16:30-18:00.
Foredraget er gratis og foregår på Statens Værksteder for Kunst, plan 4.
Tilmeld dig ved at sende en mail til tilmelding@svfk.dk. Skriv “nye lertyper” i emnefeltet.

Katrine Køster Holst (f. 1979 i Aarhus) bor og arbejder i Norge. Hun er tidligere uddannet fra Designskolen Kolding, Danmark (1999-2003) og Kunsthøgskolen i Bergen, Norge (2003-2006). Ved siden af sin egen praksis underviser hun på Kunsthøgskolen i Oslo, Norge.

Foredrag: Guldbroderi i Sevilla
2020-10-08 17:00 - 19:00 | Statens Værksteder for Kunst, Strandgade 27B, København K, 1401, Danmark
Kom til foredrag med brodøse Lizzi Damgaard på Statens Værksteder for Kunst og bliv indviet i et 1000 år gammelt håndværk.

I Sevilla findes der flere broderiværksteder, der leverer tekstiler til den katolske kirke. Det ældste værksted i byen er guldbroderiværkstedet, Sucesores de Elena Caro. Det drives af Carlota Elena Meléndez, som er 4. generation af en broderifamilie. På værkstedet arbejder 3 brodøser og en brodør, som alle har været med til at give Lizzi et levende indblik i et 1000 år gammelt håndværk.
Torsdag d. 8. okt. ’20 kl. 17-19 fortæller Lizzi om en af de største håndværksmæssige oplevelser, hun i sit liv har haft. Hun beretter om baggrunden for sin rejse til Sydspanien i oktober 2019 og om sit møde med dygtige og dybt specialiserede håndværkere inden for guldbroderi.
Foredraget er gratis og arrangeres i samarbejde med Dansk Tekstillaug væv, tryk og broderi.
Om Lizzi Damgaard
Udannet på Håndarbejdets Fremmes seminarium med broderi som hovedfag i 1991.
Siden 1993 har Lizzi Damgaard arbejdet som brodøse på systuen hos Selskabet for Kirkelig Kunst – fra 2005 som selskabets daglige leder.
Hun står bl.a. bag udførelsen af en messehagel til Vor Frelsker Kirke på Christianshavn.
Lizzi driver desuden Broderiskolen, som hun etablerede i 2005.
> Lizzi Damgaard på SVFK

7-dages kursus i fotogravure
2020-10-19 09:00 - 2020-10-27 15:00 | Statens Værksteder for Kunst, Strandgade 27B, København K, 1401, Danmark
Fotogravure – også kaldet fotopolymergravure eller FPgravure – er en fotografisk ædeltryksteknik, hvor man med et fotografi kan trykke som et originalt dybtryk på bomuldspapir.

På kurset gennemgår vi processen med udgangspunkt i metoden, som den blev udviklet af Eli Ponsaing i 90’erne: Klargøring af fotopolymerpladen. Print af motiv-folie. UV-belysning af ‘akvatinte’-folie og positiv motiv-folie. Efterbehandling af FP-pladen. Tryk på papir i dybtrykspresse.

Undervejs diskuterer og evaluerer vi processernes muligheder og begrænsninger såvel som æstetiske og praktiske problematikker ved produktion og præsentationen af de færdige tryk. Endelig vil vi også se på metodens historik og udvikling.

Ansøgning og målgruppeKurset henvender sig til professionelle billedkunstnere og andre udøvere inden for de æstetiske fag, som har kendskab til og forståelse for grafiske arbejdsprocesser, og som har et ønske om at arbejde selvstændigt med fotogravure.

KURSUSINFO
5 + 2 dage:19. – 27. oktober 2020Alle dage kl. 9-15:00
Underviser: Bo Mølgaard med assistent Bjarne Werner Sørensen
Adresse:Statens Værksteder for KunstStrandgade 27B, Plan 51401 København K
Pris:3900 kr.25 % rabat for BKF-medlemmer.
Antal deltagere:8
FaktaKursusprisen er inklusiv materialer og en lille forfriskning. Du skal selv medbringe frokost. Er du medlem af BKF, kan du få 25% rabat. Tilbuddet gælder for de første 20 tilmeldte på alle vores 2020 kurser.

Har du spørgsmål til kurset, ansøgningsproceduren eller andet, så send en mail til Rebekka Lewin: rebekka@svfk.dk

NB! Vi forbeholder os retten til at aflyse kurset, hvis der ikke er nok tilmeldinger.
Afmelding skal ske skriftligt til administrationen. Indtil tilmeldingsfristen kan afmelding ske uden beregning. Ved afmelding efter fristen betales 50 % af kursusafgiften. Ved afmelding senere end 3 dage før kursusstart betales hele kursusafgiften. Man har mulighed for at sende en stedfortræder, hvis man er forhindret i at deltage.
SVFKs kursusrække er støttet af Dreyers Fond og Augustinus Fonden

2-dages kursus i grundlæggende kamerateknik
2020-10-30 10:00 - 2020-11-02 16:00 | Statens Værksteder for Kunst, Strandgade 27B, København K, 1401, Danmark
Bliv fortrolighed med manuelle kameraindstillinger og fotografisk teknik, så du kan bruge fotografi både eksperimenterende og teknisk korrekt.

Vil du i gang med at arbejde kunstnerisk med fotografi, have bedre billeder til din egen research, til hjemmeside og sociale medier, så kan du her lære, hvordan du slipper autofunktionerne og får mere ud af dit spejlreflekskamera eller mirrorless-kamera.

Forstår du ét kamera, forstår du mangePå workshoppen bliver du introduceret til grundlæggende kamerateknik såsom lukkertid, blænde, hvidbalance, brændvidder og filformater, men vi går udogmatisk og legende til mediet. Du lærer at forstå og bruge kameraets manuelle indstillinger og få kontrol over resultatet – både når det skal være teknisk korrekt, og når du vil bruge fotografi mere eksperimenterende.

Kurset er ideelt for dig, der har lysten til at fotografere, men som savner det grundlæggende håndværk og viden. På kurset bliver du introduceret til teorien bag kameraet og prøver den af i praksis.

Ved kursets afslutning har du:1. Teoretisk forståelse for grundlæggende kamerateknik, som kan bruges på alle kameraer2. Øvelse i at bruge netop dit kamera3. En enkel, skriftlig guide, som du kan støtte dig til efter workshoppen

Ansøgning og målgruppe:Kurset henvender sig til professionelle kunsthåndværkere, billedkunstnere, arkitekter og designere, der enten er etablerede, eller som er i de første år af deres professionelle virke. Det vil sige, at du skal være færdiguddannet og arbejde inden for et af de nævnte fagområder for at komme i betragtning.

Send dit CV og en kort beskrivelse af din interesse i og forventninger til kurset i en samlet mail til kursus@svfk.dk senest søndag den 11. oktober 2020.

Om underviserenKirstine Autzen er kunstner og fotograf og arbejder ofte eksperimenterende med fotografiet. Hun har desuden stor erfaring som underviser og formidler.

www.kirstineautzen.dkwww.instagram.com/kirstineautzen

KursusinfoWorkshoppen løber over to dage, begge dage kl. 10-16 og veksler mellem information og øvelser. Du skal have enten et digitalt spejlreflekskamera eller et mirrorlesskamera, som kan indstilles til 100 % manuel brug. Desuden en bærbar computer. Påregn en smule hjemmearbejde under workshoppen.
Antal deltagere: 10

Kurset kan med fordel kombineres med vores kursus i billedredigering ligeledes med Kirstine Autzen – se mere her på siden.
Pris: 2350 kr.

Kursusprisen er inklusiv materialer og en lille forfriskning. Du skal selv medbringe frokost. Er du medlem af BKF, kan du få 25% rabat. Tilbuddet gælder for de første 20 tilmeldte på vores 2020 kurser.

Har du spørgsmål til kurset, ansøgningsproceduren eller andet, så send en mail til kommunikationsansvarlig Rebekka Lewin på rebekka@svfk.dk.

NB! Vi forbeholder os retten til at aflyse kurset, hvis der ikke er nok tilmeldinger.
Afmelding skal ske skriftligt til administrationen. Indtil tilmeldingsfristen kan afmelding ske uden beregning. Ved afmelding efter fristen betales 50 % af kursusafgiften. Ved afmelding senere end 3 dage før kursusstart betales hele kursusafgiften. Man har mulighed for at sende en stedfortræder, hvis man er forhindret i at deltage.
SVFKs kursusrække er støttet af Dreyers Fond og Augustinus Fonden

2-dages kursus i grundlæggende billedredigering
2021-01-15 09:00 - 2021-01-18 16:00 | Statens Værksteder for Kunst, Strandgade 27B, København K, 1401, Danmark
Vil du i gang med at arbejde kunstnerisk med fotografi, have bedre billeder til din egen research, til hjemmeside og sociale medier, så kan du her lære, hvordan du sikrer optimal kvalitet i dine billeder, får en forståelse for digitale billeders muligheder og fleksibilitet, og desuden får et godt workflow.

På workshoppen bliver du introduceret til grundlæggende billedbehandling i Photoshop, så du kan bruge fotografi både legende og teknisk korrekt. Du lærer om filformater og –størrelser, om hvidbalance og farvejustering, basal retouchering og om en god arbejdsrækkefølge. Du bliver introduceret til at arbejde med raw-filer og til sort-hvid-konvertering. Du får ryddet op i dårlige vaner og får erstattet dem med opdaterede og effektive metoder.

Træn dit øje og din digitale muskelPhotoshop er grundlaget for al brug af digitalt fotografi i dag, men digital billedbehandling udvikler sig hele tiden. Mange af os bruger desværre teknikker, vi har lært af en ven for 5 år siden. Med den aktuelle viden om digital billedbehandling og lidt træning i at se og finde potentialet i dine digitale billeder, opnår du billeder, der kan stå alene som selvstændige værker eller sammen med professionelle fotos af dit arbejde.

På workshoppen arbejder vi med ikke-destruktive workflows, og du får redskaber til at arbejde hurtigere og skabe bedre visuel sammenhæng. Derudover vil du blive introduceret til at arbejde med raw-konvertering. Målet er, at du får øje for potentialet i dine fotos og samtidig redskaberne til at realisere det, så du kan bruge egne billeder i formidling af værker og til idéudvikling.

Ved kursets afslutning har du1. Viden om digitale billeder: filformater, filstørrelser, farvejustering og retouchering2. Et effektivt workflow: fra raw-filer til færdige filer til web eller tryk3. Et sprog og et øje for redigering af fotografiske billeder

Om underviserenKirstine Autzen er kunstner og fotograf og arbejder ofte eksperimenterende med fotografiet. Hun har desuden stor erfaring som underviser og formidler.www.kirstineautzen.dk www.instagram.com/kirstineautzen

Ansøgning og målgruppeKurset henvender sig til professionelle billedkunstnere, kunsthåndværkere, arkitekter og designere, der ønsker at formidle egne arbejder.

Send dit CV og din motivation for kurset i en samlet mail til kursus@svfk.dk senest søndag den 13. december 2020.

KURSUSINFO
2 dage:15. + 18. januar, 2021Begge dage kl. 9.00 – 16.00
Adresse:Statens Værksteder for KunstStrandgade 27B, Plan 41401 København K
Pris:2.300 kr. (25 % rabat for BFK-medlemmer).
Antal deltagere:12
Fakta Kurset består af 2 hele dages undervisning og en smule hjemmearbejde. Deltagere medbringer egen computer med Photoshop, Camera Raw og Bridge i minimum CS5, CS6 eller CC.

Kursusprisen er inklusiv en lille forfriskning. Du skal selv medbringe frokost. Er du medlem af BKF, kan du få 25% rabat. Tilbuddet gælder for de første 20 tilmeldte på vores kurser i 2020.

Har du spørgsmål til kurset, ansøgningsproceduren eller andet, så send en mail til Rebekka Lewin: rebekka@svfk.dk
NB! Vi forbeholder os retten til at aflyse kurset, hvis der ikke er nok tilmeldinger.
Afmelding skal ske skriftligt til administrationen. Indtil tilmeldingsfristen kan afmelding ske uden beregning. Ved afmelding efter fristen betales 50 % af kursusafgiften. Ved afmelding senere end 3 dage før kursusstart betales hele kursusafgiften. Man har mulighed for at sende en stedfortræder, hvis man er forhindret i at deltage.
SVFKs kursusrække er støttet af Dreyers Fond og Augustinus Fonden

Bestyrelsesmøde, Dansk Tekstillaug
2021-03-06 18:00 - 22:30 | Statens Værksteder for Kunst, Strandgade 27B, København K, 1401, Danmark
